শুভ উদ্যোগ। জরুরি ভাবনা। প্রয়োজনীয় বার্তা। মুখ্যমন্ত্রীর নিদানকে স্বাগত। হাওড়ায় একটি শিল্প সংস্থার শিলান্যাস অনুষ্ঠানে গিয়ে মুখ্যমন্ত্রী মমতা বন্দ্যোপাধ্যায় স্থানীয় নেতাদের সতর্ক করে দিয়েছেন। প্রকাশ্য মঞ্চে দাঁড়িয়ে বলেছেন, খেয়াল রাখতে হবে, যাতে শিল্পপতিদের কেউ ‘ডিস্টার্ব’ না-করে। ‘ডিস্টার্ব’ শব্দটির অর্থ গভীর। দীর্ঘদিন ধরে এ রাজ্যে শিল্পের মন্দা। মন্দার বিবিধ কারণ আছে। তবে অন্যতম প্রধান কারণ, রাজনৈতিক তোলাবাজি। শিল্পপতিদের কাছ থেকে যথেচ্ছ তোলা আদায়ের অভিযোগ দীর্ঘদিনের। রাজনীতির আশ্রয়ে থাকা দুষ্কৃতীরাই মূলত এ কাজ করে থাকে। দীর্ঘদিনের অভিযোগ, সেই তোলার মোটা হিস্সা পৌঁছয় রাজনৈতিক দলগুলির তহবিলে। তোলাবাজির বিষয়টি মান্যতা পেয়েছিল বাম জমানাতেই। তৃণমূল সে ঐতিহ্য নিপুণভাবে পালন করছে।
বাম শাসকেরা কোনওদিনই মানতে চায়নি, তাদের দলীয় কর্মীরা তোলাবাজির সঙ্গে যুক্ত। কিন্তু লক্ষ্মণ শেঠেরা দিনের পর দিন কীভাবে শিল্পক্ষেত্রে জুলুমের রাজনীতি করেছেন, তা গোপন থাকেনি। রাজনৈতিক দাদাগিরির ভয়ে পশ্চিমবঙ্গে বিনিয়োগ করতেই ভয় পেতেন শিল্পপতিরা। বাম জমানার শেষ অধ্যায়ে তৎকালীন মুখ্যমন্ত্রী সরাসরি না-হলেও একপ্রকার স্বীকার করে নিয়েছিলেন যে, দীর্ঘ শাসনকালে এ রাজ্যে শিল্প প্রতিষ্ঠা করতে তাঁরা ব্যর্থ হয়েছেন। শিল্পের দিকে দৃষ্টি ফিরিয়েছিল বামেরা। কিন্তু শেষরক্ষা হয়নি। বিরোধীদের বিশৃঙ্খল আন্দোলনের মুখে মুখ থুবড়ে পড়েছিল শিল্প-সম্ভাবনা। যদি শিল্প হতো, তা হলে হয়তো বুদ্ধদেব ভট্টাচার্যকেও দলীয় কর্মীদের সতর্ক করতে হতো। বলতে হতো, কর্মীরা যেন শিল্পপতিদের ‘ডিস্টার্ব’ না-করেন। শিল্প হয়নি। কিন্তু শিল্পবন্ধ্যা রাজ্যে সামান্য বিনিয়োগের দিবাস্বপ্ন দেখতে গিয়েও সতর্কবার্তা আওড়াতে হচ্ছে মুখ্যমন্ত্রী মমতা বন্দ্যোপাধ্যায়কে। অর্থাৎ, মুখ্যমন্ত্রী মেনে নিচ্ছেন যে, তাঁর দলের মেজ-সেজ নেতারা শিল্পপতিদের বিরক্তই করেন। এতটাই বিরক্ত করেন যে, শিল্পপতিরা বিনিয়োগ করতে ভয় পান। সিন্ডিকেটের বিরুদ্ধে, তোলাবাজির বিরুদ্ধে এর আগেও সতর্কতা জারি করেছেন তৃণমূলনেত্রী। কিন্তু লাভ বিশেষ হয়নি। মুখ্যমন্ত্রী যখন সিন্ডিকেটের বিরুদ্ধে কথা বলেন, তখন তাঁর দলের নেতারাই সিন্ডিকেটের পক্ষে সওয়াল করেন।
স্পষ্ট ভাষায় জানিয়ে দেন, সিন্ডিকেট ছাড়া সমাজ চলবে না। তোলাবাজি ছাড়া দলের তহবিল যে পূর্ণ হবে না, সে কথাটিও জানা আছে শাসকদলের নেতৃত্বের। সকলেই জানেন সম্ভবত, মুখ্যমন্ত্রীর সতর্কবার্তাটি কথার কথা।
গলদ আসলে ব্যবস্থায়। এ রাজ্যে রাজনীতি-ব্যবস্থার মধ্যেই ঢুকে পড়েছে তোলাবাজি, সিন্ডিকেটের মতো বিষয়। সকলেই জানেন, মূলস্রোতের রাজনীতির অঙ্গাঙ্গি অংশ এসব। এর পরিবর্তন করতে হলে গোটা ব্যবস্থাটির বদল দরকার। শুদ্ধকরণ অভিযান প্রয়োজন। সাড়ে চার বছরের রাজত্বকালে তৃণমূল দলের অন্দরে শুদ্ধকরণ-অভিযান চালাতে পারেনি। ভবিষ্যতেও চালাবে, এমন সম্ভাবনা নেই। মনে হয়, মুখ্যমন্ত্রী যেন এসব কথা বলেন শ্যাম ও কুল উভয় বজায় রাখতে। তিনি জানেন, কিছুই বদলাবে না। তবু ভোটের মুখে নিজের এবং দলের স্বচ্ছ ভাবমূর্তি মানুষের সামনে তুলে ধরার প্রয়াস। প্রচেষ্টাটি ভাল। তবে মনে রাখা দরকার, ‘ডিস্টার্বড’ রাজনৈতিক ব্যবস্থাটিকে ‘ডিস্টার্ব’ না-করলে মুখ্যমন্ত্রীর নিদান কোনওদিনই বাস্তবায়িত হবে না।